Ace Magashule geskors | Netwerk24
Deur Llewellyn Prince 05 Mei 2021 16:24
Ace Magashule is tydelik deur die ANC geskors.
Hy sal vir die duur van sy skorsing egter steeds sy salaris en ander ampsvoordele ontvang.
Dit word bevestig in 'n skorsingsbrief wat Jessie Duarte, adjunk-sekretaris-generaal, aan Magashule gestuur het. Die brief is gedateer 3 Mei 2021.
Dit lui onder meer dat die ANC se nasionale werkkomitee (NWK) op sy vergadering Maandag opdrag gegee het dat briewe aan alle geraakte lede, "jy ingesluit", geskryf word om hulle in te lig dat hy besluit het dat hul tydelike skorsing in die beste belang van die ANC sal wees.
Die brief lui verder dat Magashule in die tyd wat hy geskors is nie enige pligte en verantwoordelikhede van sy kantoor as sekretaris-generaal mag uitvoer nie.
Hy mag ook nie die ANC in die openbaar of op enige platform verteenwoordig nie, hom oor enige ANC-aangeleenthede in die openbare uitlaat nie of enige ANC-strukture, enige ander organisasies of individue mobiliseer oor onder meer sy opsy staan en ander verwante aangeleenthede nie.
Hy moet ook die ANC maandeliks op die hoogte hou oor die vordering van sy hofsaak.
Die ANC sal ook sy tydelike skorsing elke ses maande hersien. Die brief aan Magashule kom nadat die NWK Dinsdag bekend gemaak het dat hy op sy vergadering Maandag die "opsystaanbesluit" van die ANC se nasionale uitvoerende komitee van einde Maart vanjaar herbevestig het.
Ingevolge hierdie besluit moet alle ANC-lede wat weens korrupsie en ander ernstige misdaad in 'n hof teregstaan, binne 30 dae hul poste ontruim. Indien nie, sal hulle tydelik geskors word totdat die hofsaak teen hulle afgehandel is.